Thomas Strauss Jensen er fortid i Det Konservative Folkeparti. Politikeren var partiets 1.suppleant til Frederikshavn Byråd, og han var bestyrelsesmedlem af Det Konservative Folkeparti i Frederikshavn Kommune. - Jeg meldte mig ud af partiet i lørdags. Jeg har brug for at vende skråen og tænke mig om, siger Thomas Strauss Jensen til Kanal Frederikshavn . Uenig med partifælle I sidste uge skrev Thomas Strauss Jensen et indlæg på Kanal Frederikshavn, hvor han udtrykte sin utilfredshed med partiets gruppeformand og Frederikshavn Kommunes viceborgmester, John Lamp Henriksen. Thomas Strauss Jensen var utilfreds med, at John Lamp Henriksen var med til at spænde ben for planerne om et Royal Run i Skagen. - Jeg har forståelse for, at vi lever i en sparsom/hård tid, hvor hver en krone bliver vendt. Når det så er sagt, finder jeg Royal Run i Skagen som en ære, men også som en investering i vores kommune, som kunne have bidraget med positiv omtale og givet os noget tilbage på sigt, siger Thomas Strauss Jensen. Måske kun midlertidigt Thomas Strauss Jensen afviser ikke, at han muligvis vil vende tilbage til partiet i fremtiden. - Jeg vil meget gerne være med til at føre borgerlig, konservativ politik. - Det er forkasteligt, at Royal Run ikke kommer til Skagen, siger flere til mig, og det er jeg selvfølgelig glad for at høre, siger Thomas Strauss Jensen. Det er Per Allerup, som overtager pladsen i bestyrelsen, mens Strauss Jensen stadig beholder sin plads som 1.suppleant til byrådet.
Der blev kæmpet for, at Skagen skulle være en af de nye værtsbyer ved Royal Run. Det glippede, og nu tager medlem af Det Konservative Folkeparti konsekvensen af det.